HB Køge kæmper fortsat med alt, hvad klubben har, for at undgå den forventede nedrykning fra Superligaen. Det var mandag aften meget tæt på at give klubben den tredje sæsonsejr i Superligaen, men til sidst måtte HB Køge nøjes med 1-1 hjemme mod AaB. Forinden havde oprykkerklubben leveret en fornem indsats. Stefan Hansen bragte HB Køge foran efter 38 minutters spil, da han med et hovedstød headede bolden over AaB-målmanden Nicolai Larsen. To minutter før tid blev AaB's indskiftede Jeppe Curth spillet igennem, og han sikrede det ene point til det nordjyske mandskab. Forinden havde AaB i anden halvleg presset hårdt på for en udligning. Alligevel havde det ikke været ufortjent, hvis HB Køge var løbet med alle tre point. Hjemmeholdet havde en del chancer, ikke mindst i første halvleg, hvor blandt andre Adeola Runsewe i to omgange brændte på Nicolai Larsen. HB Køge er suverænt bundhold i Superligaen med blot 11 point efter 21 spillerunder. Det er 10 point færre end Sønderjyske, der ligger lige over nedrykningsstregen. AaB er nummer seks med 31 point.

Opsummering:
Indskiftede Jeppe Curth hentede et point til AaB, da han få minutter før tid scorede til 1-1 ude mod HB Køge.